FOCUS พุ่ง20% จ่อเพิ่มทุนPP ดึงตระกูล”ลิปตพัลลภ”ถือหุ้นใหญ่ สวม”พราวเรียลเอสเตท”เข้าตลาด
FOCUS พุ่ง 20% จ่อเพิ่มทุน PP ดึงตระกูล "ลิปตพัลลภ" ถือหุ้นใหญ่ สวม "พราวเรียลเอสเตท" เข้าตลาด ล่าสุด ณ เวลา 15.48 น. อยู่ที่ 1.94 บาท บวก 0.33 บาท หรือ 20.50% สูงสุดที่ 2 บาท ต่ำสุดที่ 1.84 บาท ด้วยมูลค่าซื้อขาย 70.88 ล้านบาท
8 มี.ค. 2562

ผู้สื่อข่าวรายงานว่า ราคาหุ้น บริษัท โฟคัส ดีเวลลอปเม้นท์ แอนด์ คอนสตรัคชั่น จำกัด (มหาชน) หรือ FOCUS ล่าสุด ณ เวลา 15.48 น. อยู่ที่ 1.94 บาท บวก 0.33 บาท หรือ 20.50% สูงสุดที่ 2 บาท ต่ำสุดที่ 1.84 บาท ด้วยมูลค่าซื้อขาย 70.88 ล้านบาท

สำหรับปัจจัยที่ส่งผลให้ราคาหุ้น FOCUS ปรับตัวขึ้น หลังที่ประชุมคณะกรรมการบริษัท มีมติขายหุ้นเพิ่มทุนให้แก่บุคคลในวงจำกัด (PP) จำนวน  451.39 ล้านหุ้น เสนอขายหุ้นละ 1.44 บาท/หุ้น ให้แก่นายพสุ ลิปตพัลลภ และนางสาวพราวพุธ ลิปตพัลลภ ในกลุ่มบริษัท พราว เรียล เอสเตท จำกัด เพื่อระดมทุนส่วนหนึ่งใช้รองรับการเข้าซื้อที่ดิน 2 แปลงในหัวหินของกลุ่มพราว และ “วานา นาวา” มูลค่ารวม 1,325 ล้านบาท ส่งผลนายพสุ และนางสาวพราวพุธ เข้าถือหุ้นใหญ่ใน FOCUS รวม 70.37% พร้อมเตรียมเปลี่ยนชื่อเป็นบริษัท พราว เรียล เอสเตท จำกัด (มหาชน) และใช้ชื่อย่อ “PROUD”
โดยที่ประชุมคณะกรรมการบริษัท FOCUS เห็นชอบให้เสนอที่ประชุมสามัญผู้ถือหุ้นอนุมัติลงทุนในธุรกิจพัฒนาอสังหาริมทรัพย์เพื่อการอยู่อาศัย (Residential) ด้วยการให้บริษัทหรือบริษัทย่อยที่จะจัดตั้งขึ้นใหม่จำนวน 2 บริษัท ซื้อที่ดินเปล่ารวม 2 แปลง จากบริษัท พราว รีสอร์ท หัวหิน จำกัด เนื้อที่ 7 ไร่ 2 งาน 48.8 ตารางวา และบริษัท วานา นาวา จำกัด เนื้อที่ 5 ไร่ 1 งาน 9.5 ตารางวา รวมเนื้อที่ทั้งหมด 12 ไร่ 3 งาน 58.3 ตารางวา ซึ่งตั้งอยู่ที่อำเภอหัวหิน จังหวัดประจวบคีรีขันธ์ มูลค่าซื้อขายรวม 1,325 ล้านบาท
ทั้งนี้บริษัทจะชำระค่าซื้อที่ดินดังกล่าวให้แก่ผู้ขาย ประกอบด้วย (ก) เงินสดที่บริษัทได้รับชำระจากการจองซื้อหุ้นสามัญเพิ่มทุนจำนวน 650 ล้านบาท (ข) เงินกู้ยืมจากสถาบันการเงินจำนวน 650 ล้านบาท และ (ค) เงินทุนหมุนเวียนภายในบริษัท และ/หรือ ตั๋วสัญญาใช้เงิน จำนวน 25 ล้านบาท
โดยบริษัทจะลดทุนจดทะเบียน โดยตัดหุ้นที่ยังไม่ได้นำออกจำหน่าย จากนั้นจะเพิ่มทุนเป็น 673.15 ล้านบาท จากเดิม 221.76 ล้านบาท โดยออกหุ้นใหม่ 451.39 ล้านหุ้น พาร์หุ้นละ 1 บาท เสนอขายที่ราคา 1.44 บาท/หุ้น คิดเป็นมูลค่าไม่เกิน 650 ล้านบาทให้แก่บุคคลในวงจำกัด (PP) ซึ่งได้แก่ นายพสุ ลิปตพัลลภ 225.69 ล้านหุ้น และนางสาวพราวพุธ ลิปตพัลลภ 225.69 ล้านหุ้น ซึ่งจะทำให้นายพสุและนางสาวพราวพุธ มีสถานะเป็นผู้ถือหุ้นใหญ่ของบริษัทในสัดส่วนรวมกัน 70.37% คาดว่าจะเสนอขายหุ้นเพิ่มทุนได้ภายใน 1 เดือนหลังจากที่ได้รับอนุมัติจากที่ประชุมสามัญผู้ถือหุ้นประจำปี 2562 แล้วในวันที่ 26 เม.ย.2562
หากที่ประชุมผู้ถือหุ้นพิจารณาอนุมัติการเพิ่มทุนจดทะเบียนของบริษัทและการจัดสรรหุ้นดังที่กล่าวข้างต้นและการจองซื้อหุ้นสามัญเพิ่มทุนของบริษัทตามที่ระบุไว้แล้วเสร็จ นายพสุและนางสาวพราวพุธต่างมีหน้าที่ต้องทำคำเสนอซื้อหลักทรัพย์ทั้งหมดของบริษัท (Mandatory Tender Offer) ตามมาตรา 247 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 และที่แก้ไขเพิ่มเติม และประกาศคณะกรรมการกำกับตลาดทุน ที่ ทจ. 12/2554 เรื่องหลักเกณฑ์เงื่อนไขและวิธีการในการเข้าถือหลักทรัพย์เพื่อครอบงำกิจการ และที่มีการแก้ไขเพิ่มเติม ซึ่งคาดว่าการทำคำเสนอซื้อหลักทรัพย์ทั้งหมดของบริษัทจะเกิดในช่วงที่การจัดสรรหุ้นเพิ่มทุนดำเนินการเสร็จสิ้น และบริษัทได้ดำเนินการจดทะเบียนเพิ่มทุนชำระแล้วสำหรับหุ้นเพิ่มทุนที่จัดสรรเสร็จสิ้น
สำหรับการลงทุนซื้อที่ดินครั้งนี้ เป็นการเข้าลงทุนในพื้นที่และทำเลที่มีศักยภาพในการประกอบธุรกิจพัฒนาอสังหาริมทรัพย์เพื่อการอยู่อาศัยซึ่งเป็นธุรกิจหลักของบริษัท และเป็นการลดความเสี่ยงจากการเพิ่มขึ้นของราคาที่ดินในอนาคต ดังนั้น หากบริษัทสามารถดำเนินการพัฒนาอสังหาริมทรัพย์เพื่อการอยู่อาศัยได้สำเร็จ บริษัทจะสามารถสร้างผลกำไร และผลตอบแทนต่อผู้ถือหุ้นได้ในระดับที่เหมาะสม
พร้อมกันนี้คณะกรรมการบริษัทยังอนุมัติการเปลี่ยนแปลงชื่อบริษัท ดวงตราของบริษัท รวมทั้งแก้ไขหนังสือบริคณห์สนธิ ข้อบังคับ และวัตถุประสงค์ของบริษัท ภายหลังจากการเสนอขายหุ้นสามัญเพิ่มทุนให้แก่บุคคลในวงจำกัดแล้วเสร็จ โดยจะเปลี่ยนชื่อบริษัท เป็นบริษัท พราว เรียล เอสเตท จำกัด (มหาชน) และใช้ชื่อย่อ “PROUD”
นอกจากนี้คณะกรรมการบริษัทยังอนุมัติขายหุ้นทั้งหมดที่ถืออยู่ใน บริษัท โฟคัส เวก คอร์ปอเรชั่น จำกัด (โฟคัส เวก) ซึ่งเป็นกิจการร่วมค้าระหว่าง FOCUS จำนวน 60% และบริษัท เวก เอเชีย จำกัด ประเทศฮ่องกง 40%  โดยจะขายหุ้นดังกล่าวให้แก่นายอนุชา สิหนาทกถากุล ผู้ดำรงตำแหน่งกรรมการของบริษัท ในราคารวม 34.6 ล้านบาท ซึ่งทำให้โฟคัส เวก สิ้นสภาพในการเป็นบริษัทย่อยของบริษัท ขณะที่โฟคัส เวก มีการลงทุนในบริษัทย่อยในนามบริษัท โฟคัส เวก บางนา จำกัด เพื่อทำธุรกิจบริหารจัดการขยะ